FIL

**Ενσωμάτωση της τυπικής και της άτυπης μάθησης (Integrating formal and informal**
learning)

Η «ενσωμάτωση της τυπικής και της άτυπης μάθησης» βασίζεται στην ανάμειξη επίσημων και ανεπίσημων μεθόδων μάθησης, οι οποίες μπορούν να δημιουργήσουν εμπειρίες μέσα σ’ ένα περιβάλλον αυτο-κατευθυνόμενης μάθησης που προάγει τον πειραματισμό, την περιέργεια και τη δημιουργικότητα (Adams Becker et al, 2017˙ Lewin et al,2018).

Η **τυπική μάθηση** είναι η μάθηση που λαμβάνει χώρα με ένα συστηματικό τρόπο σε ένα θεσμοθετημένο εκπαιδευτικό ίδρυμα. Έχει ένα προδιαγεγραμμένο πρόγραμμα σπουδών  που παρέχεται από τα εκπαιδευτικά ιδρύματα με την παρουσία ενός διδάσκοντα, με απώτερο στόχο την απόκτηση πιστοποιημένων γνώσεων (Dabbagh & Kitsantas , 2012).

Σε αντίθεση η  **άτυπη μάθηση** δεν χαρακτηρίζεται από ένα δομημένο πρόγραμμα σπουδών και σύστημα αξιολόγησης.  Είναι η μάθηση χωρίς δάσκαλο, για αυτό  μπορεί να θεωρηθεί αυτοκατευθυνόμενη και καθοδηγούμενη από τα προσωπικά ενδιαφέροντα των ατόμων (Lai et al, 2018). Συντελείται με αυθόρμητο τρόπο (Lai et al, 2018), καθώς είναι αποτέλεσμα αλληλεπίδρασης μέσα από τις καθημερινές δραστηριότητες της κοινωνικής μας ζωής που σχετίζονται με την εκπαίδευση, την εργασία, την κοινωνικοποίηση με τους άλλους ή δραστηριότητες ελεύθερου χρόνου και χόμπι (Guiller et al., 2008).

Στη σημερινή εποχή η ραγδαία εξάπλωση των εφαρμογών του διαδικτύου ( Twitter, FaceΒοοΚ, You Tube, Ηλεκτρονικά Παιχνίδια), τα οποία παρέχονται εύκολα μέσω των κινητών συσκευών (κινητά τηλέφωνα, tablets), διαμορφώνουν πρακτικές άτυπης μάθησης που μπορούν να υποστηρίξουν τις τυπικές διαδικασίες μάθησης (Lai, 2018).

Η ενσωμάτωση της άτυπης και τυπικής μάθησης
βοηθά, ώστε ο μαθητής και ο καθηγητής να εργάζονται με κάθε διαθέσιμο ποιοτικό πόρο γνώσης για την επίτευξη κοινών ή συμπληρωματικών στόχων (Burgos et al,2016).  Για αυτό μπορεί  να καταστήσει την θεσμοθετημένη εκπαίδευση πιο ενδιαφέρουσα  και  να ενισχύσει την περιέργεια  και τη δημιουργικότητα  των διδασκομένων (Adams Becker, et al, 2017˙ Lai et al, 2018 **)**

**ΠΑΡΑΔΕΙΓΜΑΤΑ**

Η ενσωμάτωση άτυπων πρακτικών  μάθησης έχει εφαρμοστεί στην τάξη μέσω της αξιοποίησης δημοφιλών εφαρμογών, όπως τα μέσα κοινωνικής δικτύωσης και τα ηλεκτρονά παιχνίδια (Lewin, 2018).  Για παράδειγμα η πλατφόρμα του εικονικού κόσμου (Second Life)  έχει αξιοποιηθεί σε σπουδές του κλάδου υγείας ( Kirriemuir, 2008˙ Lorenzo –Avarez et al, 2019), της πληροφορικής (Yalcinalp et al, 2012) και των τεχνών (Grenfell, 2013).

**ΠΡΟΚΛΗΣΕΙΣ**

Η πρόκληση για αυτή τη μέθοδο είναι η εξεύρεση του τρόπου ενσωμάτωσης της τυπικής μάθησης με τον πραγματικό κόσμο  (Burgos, et al, 2016).  Οι Adams Becker et al. (2017) προτείνουν την προσθήκη δραστηριοτήτων άτυπης μάθησης στο αναλυτικό πρόγραμμα σπουδών των Πανεπιστημίων. Για να πραγματοποιηθεί αυτό, πρέπει να πειστούν τα θεσμικά διοικητικά όργανα των εκπαιδευτικών ιδρυμάτων (Adams Becker et al., 2017) αλλά και οι διδάσκοντες των οποίων ο ρόλος είναι καθοριστικός. Αυτό συνεπάγεται την απόκτηση επαρκών παιδαγωγικών γνώσεων  από αυτούς (Kaddage et al, 2016), για να στεφθεί με επιτυχία η μίξη της άτυπης με την τυπική μάθηση.

Επιπλέον, υπάρχει  προβληματισμός που αφορά στο πώς θα αξιολογηθούν και πιστοποιηθούν οι γνώσεις που αποκτώνται μέσα από μια άτυπη διαδικασία μάθησης  (Lewin, 2018). H χρήση ενός ενιαίου τρόπου αξιολόγησης και πιστοποίησης των γνώσεων και των δεξιοτήτων που αποκτώνται μέσα από τη συμμετοχή  σε άτυπες μαθησιακές  δραστηριότητες συνιστά μία πρόκληση.

**Υλικό για μελέτη**

Formal and Informal Learning

Formal and Informal Learning